Kronika česká Přibíka Pulkavu

Kronika česká Přibíka Pulkavu (), v najstarších rukopisoch len „kronika česká“, alebo naopak „kronika najjasnejšieho kniežaťa Karla, kráľa českého a cisára rímskeho, vždy rozmnožiteľa ríše, ktorú sám spísal a starostlivo z iných spisov zložil“ je jedna z českých kroník napísaných za vlády Karla IV. v 14. storočí. Z kroník doby Karla IV. ako jediná zaznamenala širšiu popularitu a dočkala sa ešte v 14. storočí českého a nemeckého prekladu. 

 Autor 
Otázka autorstva nebola jednoznačne doriešená dodnes. Na diele mal značný podiel sám Karol IV., dokonca jeden z rukopisov mu pripisuje autorstvo.. Pomerne neskorý rukopis kroniky (SK ČSR 1 D 10 z 2. polovice 15. storočia) prinášajúci najširšie znenie kroniky, menuje explicitne ako autora Přibíka z Tradenína, doktora slobodných umení, ktorý ju mal spísať na príkaz Karla IV. podľa iných kroník. Osobu Přibík Pulkavu sa podarilo historicky doložiť Františkovi Palackému a Václavovi Vladivojovi Tomkovi.

Přibík Pulkava z Radenína († 1380) bol český spisovateľ, kronikár a farár. Stal sa majstrom pražskej univerzity a v rokoch 13731377 bol rektorom školy pri kostole sv. Egídia na Starom Pražskom Meste.  V roku 1378 získal ako obročie faru v Chudeniciach, nie je však známe, či bol vysvätený na kňaza (duchovnú službu v Chudeniciach zaisťoval pravdepodobne prostredníctvom vikára).
Okrem kroniky českej Přibík Pulkava na prianie Karla IV. přeložil jeho vlastný životopis Vita Caroli.

 Kronika 
Kronika vznikala postupne vo viacerých recenziách kompiláciou starších prameňov (Karol IV. údajne sám zozbieral a prehliadol dostupné kroniky a zveril ich Přibíkovi). Začína odchodom Slovanov od nedokončenej Babylonskej veže a ich príchodom do Čiech. Postupne boli zakomponované Kosmova kronika, kronika Kanovníka vyšehradského, druhé pokračovanie Kosmovo a Zbraslavká kronika, kde však nie je jasné, či autor čerpal priamo z nej, alebo z jej spracovania Benešom Krabicom z Weitmile.
Už v prvej recenzii bola zdôrazňovaná náväznosť Českého kráľovstva na Veľkú Moravu, kde kráľovstvo zaniknuvšie smrťou Svätoplukovou bolo roku 1086 prenesená na Čechy a Vratislavovi II. bol udelený kráľovský titul. Takisto je vyzdvihovaná přemyslovská tradícia od dôb Přemysla Oráča slobodná voľba panovníka českou šľachtou bez zásahu rímsko-nemeckého kráľa alebo cisára. Do neskorších recenzií boli zapracované nové zdrojekronika mnícha sázavského, Vincetiov a Jarlochov letopis, Ansbertova história výpravy cisára Fridricha ako aj Dalimilova kronika. V záverečných recenziách potom, ako roku 1373 Karol IV. získal Brandebursko, bola do kroniky zakomponovaná nezachovaná brandenburská kronika.

Autor vkladal do kroniky aj priamo texty listín pochádzajúcich z archívu Českej koruny (napríklad aj text Zlatej buly sicílskej), posledné kapitoly sú z veľkej časti tvorené prepisom listín spojených textom.

Rukopisy a vydania
Kronika česká bola napísaná latinsky. Český preklad napísal sám Pulkava a zachoval sa v dvoch exemplároch z 15. storočiaV Národnej knižnici v Prahe a v Knižnici Národného múzea, sign. V B 24, Faksimile online. Je zaujímavé, že ide o pomerne nepresný preklad, Kuzmík udáva, že preklad bol dokončený iným prekladateľom. Presný novočeský preklad s komentárom vyšiel až roku 1987.

K najvýznamnejším zachovaným rukopisom kroniky patria rukopis pulawský zo 14.storočia, ktorý je v kapitulskej knižnici v Krakove, ďalej parížsky rukopis, rukopis augustiniánského kláštora v Brne, zlomok Múzejnej knižnice v Prahe zo 14. storočia a iné. V mestskej knižnici vo Vratislavi sa zachoval nemecký preklad tejto kroniky. Prvé Menckenovo vydanie je z roku 1617, druhé je od J.P. Ludewiga z roku 1737, tretie od G. Dobnera z roku 1774, štvrté vydanie od J. Emlera vo Fontes rerum Bohemicarum zväzok V. (1893, s. 1-326) okrem ďalších. Rukopisný staročeský preklad uverejnil F.F. Procházka roku 1786.

 Kronika a Veľká Morava 
Kronika zmieňuje viacero udalostí týkajúcich sa Veľkej Moravy.

Oficiálna kronika Karlovho dvora zdôrazňuje náväznosť Českého kráľovstva na Veľkú Moravu a nárok českých kniežat na kráľovskú korunu od Svätopluka:

Udalosti sa detailne venuje aj kapitola „O obnovení kdysi spostošeného království moravského a o tom jak ho císař Jindřich přenesl do Čech a českého knížetě Vratislava proto povýšil na krále.“

 Kronika a Uhorsko 
Kronika obsahuje početné záznamy týkajúce sa Uhorska.
 krst uhorského kráľa Štefana

 Břetislavov vpád do Uhorska až po Ostrihom roku 1037
 Roku 1056 dal uhorský kráľ Ondrej I. kniežaťu Vratislavovi za manželku svoju dcéru Adleitu
 Roku 1057 umrela Judita, čo sa vydala za uhorského kráľa Petra.
 Rok 1108: vpád českého kniežaťa Svatopluka do Uhorska, odvetný vpád uhorského kráľa Kolomana na Moravu, opakovaný vpád Svatopluka k Nitre
 Bitka na Luckom poli roku 1116
 Pomoc kniežaťa Soběslava uhorskému kráľovi Belovi II. v boji s Borisom Kolomanovičom v rokoch 11321133, stretnutie Soběslava s Belom a potvrdenie mieru roku 1137
 Intervencia českých vojsk v Uhorsku v roku 1162 (v kronike vročené k roku 1164) v dynastickom spore Arpádovcov medzi kráľom Štefanom III. na jednej strane a jeho strýkom protikráľom Štefanom IV., ktorý sa opieral o svojho švagra byzantského cisára Manuela Komnéna
 Rok 1177: Gejza, brat uhorského kráľa Bela III., utiekol do Čiech, bol tam uväznený a vrátený do Uhorska
 Smrť kráľovnej Konštancie Uhorskej, manželky kráľa Přemysla Otakara I., ktorú kronika chválorečí okrem iného za založenie Trnavy a hradu Červený Kameň.
 Opis vpádu Mongolov roku 1241
 Vpád uhorských vojsk a Kumánov pod vedením uhorského kráľa Bela IV. na Moravu v rokoch 1252 a 1253 
 Bitka pri Kressenbrune medzi českým kráľom Přemyslom Otakarom II. a uhorským kráľom Belom IV. roku 1260 
 Svadba českého kráľa Přemysla Otakara II. v Bratislave 
 Bitka pri Rábe medzi českým kráľom Přemyslom Otakarom II. a uhorským kráľom Štefanom V. roku 1271 
 Bitka na Moravskom poli 
 Václav III. uhorským kráľom 
 Český kráľ Václav II. berie syna Václava III. z Uhorska 

 Referencie 

 Externé odkazy 
 Zoznam diel v Súbornom katalógu ČR, ktorých autorom alebo témou je Přibík Pulkava z Radenína
 Přibíka z Radenína, řečeného Pulkava, „Kronika česká“, na stránkach Moravia Magna

 Zdroj 

Kategória:Kroniky
Kategória:Stredoveké rukopisy
Kategória:Kroniky 14. storočia